b'\n_START_ARTICLE_\nHit poletja\n_START_SECTION_\nVsebina\n_START_PARAGRAPH_\nRoman se za\xc4\x8dne z vrnitvijo \xe2\x80\x9cfalirane\xe2\x80\x9d \xc5\xa1tudentke Tine v svoj doma\xc4\x8di kraj na \xc5\xa0tajersko. Tam se spusti v ljubezensko razmerje s fantom Matja\xc5\xbeem in se potem, ko se spre s star\xc5\xa1i, tudi preseli k njemu._NEWLINE_Po neuspelem \xc5\xa1tudiju postanejo Tinine sanje petje. \xc5\xbdeli si peti svoje pesmi, s katerimi bi ljudem lahko nekaj sporo\xc4\x8dila. Za pomo\xc4\x8d se obrne na Maksija, ki se ukvarja z vsem mo\xc5\xbenim, od posojanja ozvo\xc4\x8denja, organizacije koncertov do servisiranja igralnih avtomatov. Tina je vedela, da je on njena edina mo\xc5\xbenost, edini, ki ji lahko pomaga pri glasbeni karieri. In res, Maksi ji uredi snemanje njene pesmi Jutro na plo\xc4\x8dniku v studiu, nadene si tudi umetni\xc5\xa1ko ime Kamela. Po tem gre njena kariera samo \xc5\xa1e navzgor. Njena pesem se vrti po radiu, veliko nastopa, pojavlja se v televizijskih oddajah, radijskih intervjujih. Tak\xc5\xa1en na\xc4\x8din \xc5\xbeivljenja pa ni v\xc5\xa1e\xc4\x8d Matja\xc5\xbeu, ki je delno ljubosumen, delno pa tudi razo\xc4\x8daran, saj se po\xc4\x8duti odrinjenega, ker je Tina na prvo mesto postavila svojo kariero._NEWLINE_Po posvetovanju s producentom se udele\xc5\xbei poletnega, popevkarskega festivala v Portoro\xc5\xbeu. Ve\xc4\x8der pred festivalom jo na hodniku pred hotelom producent Edi napade in izsiljuje za poljube. Tina ga sicer odlo\xc4\x8dno zavrne, a vse skupaj v objektiv ulovi nek fotograf in fotografija se naslednji dan pojavi v Novicah, v \xc4\x8dlanku z naslovom Ali je ostal s trdim pred vrati ali pa je festivalska zgodba pevke Kamele v resnici \xc5\xa1e bolj pikantna? . Tina \xc5\xa1e isti dan pograbi prtljago in skorajda zbe\xc5\xbei iz Portoro\xc5\xbea, stran od festivala. \xc4\x8cim hitreje ho\xc4\x8de do svojega fanta, da mu vse razlo\xc5\xbei. Ko pride domov, jo \xc4\x8daka prazno stanovanje in pismo, v katerem ji Matja\xc5\xbe pove, da je sprejel slu\xc5\xbebo na naftni plo\xc5\xa1\xc4\x8dadi in da z njo prekinja vse stike. Tina nato kariero, nastope, \xc5\xa1kandale pusti za sabo in se zares vrne domov, k star\xc5\xa1em.\n_START_SECTION_\nFilm\n_START_PARAGRAPH_\nKnjiga Hit poletja ima zanimiv krog nastajanja. V osnovi je bila to le kratka zgodba z naslovom Se spomni\xc5\xa1, Maksi? ki jo je Lain\xc5\xa1\xc4\x8dek leta 2005 objavil v Delu in nato \xc5\xa1e v Poletje v zgodbi. Zgodbo sta nato v scenarij priredila Metod Pevec, ki je film tudi re\xc5\xbeiral in seveda Lain\xc5\xa1\xc4\x8dek._NEWLINE_Lain\xc5\xa1\xc4\x8dek je \xc5\xa1ele po nastanku in predvajanju filma Hit poletja svojo kratko zgodbo raz\xc5\xa1iril v istoimenski roman._NEWLINE_V filmu, ki je bil prvi\xc4\x8d predvajan leta 2008, Tino igra Ula Furlan, njenega fanta Matja\xc5\xbea odigra Primo\xc5\xbe Bezjak (Petelinji zajtrk), v vlogi Maksija se odli\xc4\x8dno znajde Bojan Emer\xc5\xa1\xc4\x8di\xc4\x8d (Babica gre na jug), slinastega in vsiljivega producenta pa uprizori Dario Varga (Petelinji zajtrk). V ostalih vlogah najdemo \xc5\xa1e Silvo \xc4\x8cu\xc5\xa1in (Skriti spomin Angele Vode), Vlada Novaka (Petelinji zajtrk), Borisa Cavazzo (Piran-Pirano)._NEWLINE_V filmu se pojavi tudi Vlado Kreslin, ki z glavno junakinjo na koncu posname duet za pesem Abel in Kajn. Za vlogo Tine je pesmi pela pevka Severa Gjurin.\n_START_SECTION_\nIzdaje in prevodi\n_START_PARAGRAPH_\nPrva slovenska izdaja romana iz leta 2008 (COBISS)'